Obsah tlačovej konferencie ZZP SR 28.2.2007

Združenie zdravotných poisťovní SR (ZZP) sa počas medzirezortného pripomienkového konania dôsledne oboznámilo s návrhmi zákonov z dielne ministerstva zdravotníctva a k väčšine z nich vyslovuje zásadný nesúhlas. 

„Slovenská zdravotnícka legislatíva ešte nepoznala návrhy, ktoré by viedli k tak masívnej konfrontácii s Ústavou SR, s medzinárodnými zmluvami a ktoré by boli v tak zásadnom rozpore s Programovým vyhlásením vlády SR. Sú to návrhy, ktoré vysielajú ten najhorší signál pre právnu istotu v celom podnikateľskom prostredí. Zaslali sme 17 zásadných pripomienok, kľúčovým však zostáva fakt, že likvidáciou pluralitného systému v zdravotnom poistení dôjde k zhoršeniu kvality zdravotnej starostlivosti pre občana“ – uviedol Igor Dorčák, prezident ZZP. 
Z pohľadu súčasného stavu, prinášajú návrhy zákonov  2 zásadné zmeny:

· nútené prepoistenie podstatnej časti obyvateľov SR (viac  ako tri milióny) povinne do štátnych, resp. verejnoprávnych zdravotných poisťovní,

· zmena zdravotných poisťovní na nepodnikateľský subjekt, ktorému sa zakazuje tvorba zisku.

ZZP je presvedčené, že obidva návrhy budú viesť k:
-     zhoršeniu kvality zdravotnej starostlivosti

-     ohrozeniu princípu právnej istoty v podnikaní
ZZP zaslalo svoje pripomienky Ministerstvu zdravotníctva SR, ale aj ďalším inštitúciám (napr. Protimonopolný úrad SR, Ministerstvo financií SR, Ministerstvo zahraničných vecí SR). „Pevne veríme, že zvíťazí zdravý rozum, pretože nejde len o zdravotné poisťovne, ale o zásadné princípy, ktoré tvoria právny štát, ako aj základné pravidlá pre slobodnú voľbu, slobodné podnikateľské a investičné prostredie. Sme presvedčení, že ak by došlo k schváleniu navrhovaných zmien, vláda vystavuje Slovensko vysokému riziku celého radu právnych žalôb, ktorých objem by mohol presiahnuť niekoľko desiatok miliárd Sk“ – uviedol prezident ZZP Igor Dorčák.  

„Je najvyšší čas, aby občanom boli dané jasné a konkrétne odpovede na otázky,

čo konkrétne prinášajú predložené návrhy: napr.

· zlepšenie kvality a efektivity zdravotnej starostlivosti ? 
· skrátenie čakacích lehôt pacientom a poistencom ? 
· zvýšenie úhrad poskytovateľom ? 
· zníženie administratívnej záťaže ? 
· viac finančných zdrojov do systému ?
· zníženie zadlženosti nemocníc ? 
Žiaľ, ani na jednu z týchto otázok sa nedá dať kladná odpoveď“, povedal Eduard Kováč, výkonný riaditeľ ZZP. 
 –––––––––––––––––––––––––––––––––––––––––––––––––––––––––––––-
Záverom:

ZZP zastáva názor, že návrhy z dielne ministerstva zdravotníctva porušujú:

Ústavu SR a to 

čl. 1 ods. 1         (princíp právnej istoty; zákaz retroaktivity) 

čl. 12 ods. 1 a 2 (princíp rovnosti pred zákonom)

čl. 20                  (právo vlastniť majetok)

čl. 35 ods. 1        (právo podnikať)

čl. 55 ods. 2        (povinnosti štátu chrániť a podporovať hospodársku súťaž) 
Zmluvu o Európskom spoločenstve

čl. 86                   (pravidlá postavenia verejného podniku) 

čl. 87 ods. 1        (nedovolené poskytnutie štátnej pomoci)

Dodatkový protokol k Dohovoru o ochrane ľudských práv a základných slobôd 

čl. 1 ods. 1           (právo pokojne užívať svoj majetok)
Medzinárodné zmluvy o ochrane a podpore investícií

                             (porušenie pravidiel vyvlastnenia, resp. núteného obmedzenia 

                              vlastníckeho práva)

a v neposlednom rade
Programové vyhlásenie vlády, podľa ktorého „vláda presadí také právne prostredie, v ktorom všetky zdravotné poisťovne budú mať rovnocenné podmienky“ a „vlády nepripustí také zmeny zdravotníckych zákonov, ktoré by mohli viesť k poškodeniu dobrého mena SR tým, že nebude zabezpečená primeraná ochrana domácich a zahraničných investícií“
Pripomienky ZZP SR k návrhu zákona o verejnoprávnych zdravotných poisťovniach a návrhu zákona o zdravotnom poistení si môžete pozrieť na www.zzp-sr.sk.

ZZP, okrem iného, zintenzívňuje informovanosť občanov prostredníctvom:

· www.zdravotnictvonakrizovatke.sk
· rozhlasových rozhovorov (Slovensko 1, Regina)

· vydaním informačnej a argumentačnej brožúry

